* Uradni list RS, št. 17/18 z dne 16. 3. 2018 (velja od 17. 3. 2018)

Na podlagi tretjega odstavka 13. člena Zakona o bančništvu (Uradni list RS, št. 25/15, 44/16 – ZRPPB, 77/16 – ZCKR in 41/17; v nadaljevanju ZBan-2) in prvega odstavka 31. člena Zakona o Banki Slovenije (Uradni list RS, št. 72/06 – uradno prečiščeno besedilo, 59/11 in 55/17) izdaja Svet Banke Slovenije

**SKLEP**

**o uporabi Priporočila o zajetju subjektov v načrtu sanacije skupine**

1. **člen**

**(Namen in področje uporabe priporočila)**

1. Evropski bančni organ je na podlagi prvega odstavka 16. člena Uredbe (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L št. 331 z dne 15. decembra 2010, str. 12; v nadaljevanju Uredba (EU) št. 1093/2010) dne 26. januarja 2018 objavil Priporočilo o zajetju subjektov v načrtu sanacije skupine (v nadaljevanju: priporočilo), ki je objavljeno na njegovi spletni strani.
2. Priporočilo iz prvega odstavka tega člena opredeljuje skupna merila za opredelitev subjektov, ki jih je potrebno vključiti v načrt sanacije skupine in podaja skupne usmeritev glede ustreznega obsega in obravnave subjektov, ki so vključeni v načrt sanacije skupine. V priporočilu so podrobneje opredeljeni kriteriji za razvrščanje subjektov in podružnic med pomembne, lokalno pomembne ali nepomembne subjekte ter njihov pričakovan obseg zajetja v načrtu sanacije skupine. Dodatno so v priporočilu podane usmeritve v zvezi s pregledom načrta sanacije skupine, naslovljene na pristojne nadzornike.
3. Priporočilo je naslovljeno na:

1. kreditne institucije, kot so opredeljene v členu 4(1)(1) Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L št. 176 z dne 27. junija 2013, str. 1; v nadaljevanju Uredba (EU) št. 575/2013), mešane finančne holdinge, kot so opredeljeni v členu 4(1)(21) Uredbe (EU) št. 575/2013 in investicijska podjetja, kot so opredeljena v členu 4(1)(1) Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L št. 173 z dne 12. junij 2014, str. 349), ter zlasti nadrejenim družbam v Uniji in ustreznim subjektom v skupini, vključenim v obseg bonitetne konsolidacije (v nadaljevanju: subjekti v skupini);

2. pristojne organe, kot so opredeljeni v členu 4(2)(i) Uredbe (EU) št. 1093/2010 ter zlasti konsolidacijskemu nadzorniku in pristojnim organom iz členov 5 do 9 Direktive 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (UL L št. 173 z dne 12. junija 2014, str. 190) za namene načrtovanja sanacije skupine.

1. **člen**

**(Vsebina sklepa in obseg uporabe priporočila)**

1. S tem sklepom Banka Slovenije določa uporabo priporočila v delu, ki je naslovljen na subjekte v skupini in sicer za kreditne institucije, investicijska podjetja, mešane finančne holdinge ter zlasti EU nadrejene družbe in družbe, ki so vključene v nadzor na konsolidirani podlagi, ki ga v skladu z 291. členom ZBan-2 izvaja Banka Slovenije in morajo izpolnjevati obveznosti iz poglavja 6.7. ZBan-2 v zvezi s pripravo načrta sanacije skupine.
2. Subjekti iz prvega odstavka tega člena pri pripravi načrta sanacije skupine v celoti upoštevajo določbe priporočila v delu, ki je naslovljen na subjekte v skupini.
3. **člen**

**(Uveljavitev sklepa)**

Ta sklep začne veljati naslednji dan po njegovi objavi v Uradnem listu Republike Slovenije.

Ljubljana, dne 14. marca 2018

**Boštjan Jazbec** l.r.

predsednik

Sveta Banke Slovenije